Carcaixent acull este diumenge una trobada de folklore
02 de novembre de 2016

Carcaixent

Este diumenge, 6 de novembre, Carcaixent serà seu d’una de les trobades de folklore que organitza la Diputació de València. Deu agrupacions i entitats folklòriques, entre les quals hi ha corals, orquestres de pols i pua, grups de tabal i dolçaina i de danses amb rondalles, participaran amb les seues actuacions ens dos escenaris diferents, a la Plaça d’Espanya en horari de matí i en el Teatre D. Enrique a la vesprada, i on l’entrada serà lliure fins a completar l’aforament.

La Diputació de València, amb l'objectiu de garantir el foment, la conservació i la difusió del folklore valencià en les diverses varietats, ha organitzat des del mes d’octubre un seguit de jornades intercomarcals de folklore a Gandia, Requena i Sagunt, que finalitzaran este diumenge amb la trobada de Carcaixent. Totes les agrupacions que han participat en les diferents trobades es donaran cita en una jornada final a València.

Per part de Carcaixent actuarà el Grup de Balls Populars Les Folies, una de les agrupacions escollides per la Diputació de València. El grup de danses carcaixentí té una reconeguda trajectòria en el camp de les danses tradicionals i participa activament en trobades i festivals dins i fora del territori valencià. L’última actuació del grup va tindre lloc este darrer cap de setmana, a Consuegra (Toledo), en la 54 edició del Festival Nacional de Folklore “Rosa del Azafrán”, junt amb altres agrupacions de Tenerife, Guipúscoa i Toledo.

La programació completa per a la trobada de folklore és la següent:

D’11 a 13 hores, a la Plaça d’Espanya (en cas de pluja, al Teatre D. Enrique):

\-          “Safor i Festa”, Associació Santa Cecília Gandia – Pols i pua

\-          “Grup de Balls Populars les Folies de Carcaixent” – Dansa i rondalla

\-          “Nova Coral de la UMA” - Alaquàs – Cor

\-          “Grup de Danses Canyamars”- Canals – Dansa i rondalla

De 18 a 21 hores, al Teatre D. Enrique:

\-          “Grup de Danses Santa Bàrbara”- València – Danses

\-          “Grup de Danses de Quart de Poblet” – Danses

\-          “Coral Divisi”, València – Cor

\-          “L’Aljub de Bocairent” – Tabal i dolçaina